钦定古今图书集成/理学汇编/学行典/第165卷 > 李道传
## 钦定古今图书集成/理学汇编/学行典/第165卷 > 李道传

按《宋史李道传传》：“道传，字贯之，隆州井研人。父舜臣，
尝为宗正寺主簿。道传少庄重，稍长读河南程氏书，
玩索义理，至忘寝食，虽处暗室，整襟危坐，肃如也。擢
庆元二年进士第，调利州司户参军，徙蓬州教授。开
禧用兵，金人窥散关，急，道传以诸司檄计事。道闻吴
曦反，痛愤见于形色，遣其客闲道持书遗安抚使杨”
辅，论曦必败，曰：“彼素非雄才犯顺，首乱人心离怨，因
人心而用之，可坐而缚也。诚决此举，不惟内变可定，
抑使金知中国有人，稍息窥觊，正使不捷，亦无愧千
古矣。”曦党以曦意胁道传，道传以义折之，竟弃官归。
曦平，诏以道传抗节不挠，进官二等。嘉定初，召为太
学博士，迁太常博士，兼沂王府小学教授。会沂府有
母丧，遗表官吏例进秩，道传曰：“有襄事之劳者，推恩
可也，吾属何与？”于是皆辞不受。迁秘书郎、著作佐郎。
见帝，首言：“忧危之言不闻于朝廷，非治世之象。今民
力未裕，民心未固，财用未阜，储蓄未丰，边备未修，将
帅未择，风俗未能知义而不偷，人才未能汇进而不
乏，而八者之中，复以人才为要。至于人才盛衰，系学
术之明晦，今学禁虽除，而未尝明示天下以除之之
意。愿下明诏，崇尚正学，取朱熹《论语》《孟子集注》《中庸》
《大学章句》《或问》《四书》颁之太学。”仍请以周惇颐、邵雍、
程颢、程颐、张载五人从祀孔子庙。时执政有不乐道
学者，以语侵道传，道传不为动。兼权考功郎官，迁著
作郎。时薛拯、胡矩等皆以新进用事，贿赂成风，道传
言：“今名优儒臣，实取材吏，刻剥残忍、诞谩倾危之人
进矣。”遂求补郡，于是出知真州。城圯弗治，道传甓之，
筑两石坝以护并江居民，益浚二壕，又堤陈公塘，有
警则决之以为阻，人心始固。除提举江东路常平茶盐公事。初至，即按部劾吏之贪纵者十馀人，胥吏为
民害者大黥小逐百馀人，释狱之滥系者二百馀人，
弛负钱一十馀万缗。夏大旱，道传应诏言：“楮币之换，
官民如仇；钞法之行，商贾疑怨；赋敛增加，军将推剥。”
皆切中时病。遂条上荒政，朝廷多从之。与漕臣真德
秀振饥，道传分池、宣、徽三州，穷冬行风雪中，虽深村
穷谷必至，赖以全活者甚众。摄宣州守，行朱熹《社仓
法》，上饶、新安、南康诸郡翕然应命，人蒙其利。广德守
魏岘劾教官林庠委堂试而任荒政，挟漕臣以凌郡
守，且言真德秀轻视朝廷，自专掠美，乞远之。道传上
疏力辨，岘坐免。会胡矩为吏部侍郎，荐道传自代。引
疾乞去，不许。召令奏事，再辞，又不许。遂入对。上自宫
掖，次及朝廷，以侍从、台谏阙失，尽言无所讳。帝不以
为忤。除兵部郎官，辞未就。监察御史李楠觇当路指
意，乞授以节镇蜀，遂出知果州。至九江，得疾卒，年四
十八。诏特转一官致仕，谥文节。道传自蜀来东南，虽
不及登朱熹之门，而访求所尝从学者与讲习，尽得
遗书，读之笃于践履，气节卓然，于经史未有论著，曰：
“学未至不敢。”于诗文未尝苟作，曰“学未至不暇。”一日
以疾谒告，真德秀造焉。卧榻屏闲，大书“唤起截断”四
字，知其用功慎独如此。居官以惠利为本，振荒遗爱，
江东人久而思焉。三子：达、可、当、可、献、可。献可为《心传》
后。